b'\n_START_ARTICLE_\n9. vlada Republike Slovenije\n_START_SECTION_\n2008\n_START_PARAGRAPH_\nV ponedeljek, 24. novembra 2008, se je izvr\xc5\xa1ila \xc5\xa1e ve\xc4\x8dina primopredaj na ministrstvih. Edini, ki ni prevzel ministrstva, je bil Bo\xc5\xa1tjan \xc5\xbdek\xc5\xa1, saj je prevzel vodenje slu\xc5\xbebe, ki je ni bilo v predhodni vladi. Istega dne je novo vlado spreje tudi predsednik Republike Slovenije, Danilo T\xc3\xbcrk._NEWLINE_Ker je predsednik T\xc3\xbcrk pred iztekom mandata prej\xc5\xa1nje vlade zavrnil imenovanje nekaterih kandidatov za veleposlani\xc5\xa1ka mesta, med njimi tudi biv\xc5\xa1ega zunanjega ministra Dimitrija Rupla, je Pahor Rupla 27. novembra imenoval za svojega svetovalca in posebnega odposlanca za zunanje zadeve. To je povzro\xc4\x8dilo veliko nemira znotraj same koalicije, pri \xc4\x8demer je 8. decembra predsednica LDS in notranja ministrica Katarina Kresal zagrozila z izrednim vrhom koalicije. K temu je bistveno pripomoglo tudi Pahorjevo opravi\xc4\x8dilo An\xc5\xbeetu Logarju, biv\xc5\xa1emu direktorju vladnega urada za komuniciranje, ki je bil nesporazumno razre\xc5\xa1en; Pahor mu je nato ponudil mesto tiskovnega predstavnika vlade, ki pa ga je Logar zavrnil._NEWLINE_30. novembra je Pahor imenoval ministra Mitjo Gasparija za svojega namestnika v primeru njegove odsotnosti._NEWLINE_Od predhodne vlade je Pahorjeva vlada prevzela tudi t. i. afero Patria. 4. decembra je umaknila oznako zaupno z dokumentov o izvajanju pogodbe s Patrio._NEWLINE_10. decembra je vlada sklenila imenovati delovno skupino, ki naj bi v roku dveh tednov izdelala vladno odlo\xc4\x8ditev glede vladnega letala Falcon, za katero je zapadla najemna pogodba._NEWLINE_15. decembra je vlada sprejela sklep o kon\xc4\x8danju misije Slovenske vojske v Iraku._NEWLINE_26. decembra sta Pahor in obrambna ministrica Ljubica Jelu\xc5\xa1i\xc4\x8d obiskala Kosovo in tam sodelujo\xc4\x8de slovenske vojske ter policiste v misijah KFOR, EULEX in UNMIK.\n_START_SECTION_\n2009\n_START_PARAGRAPH_\n7. januarja 2009 je vlada razre\xc5\xa1ila (z dnevom nastopa 12. januarja) generalnega sekretarja na MVZT Martina Pluta (na njegov predlog); predhodno so mediji objavili novico, da je Plut pritiskal na uslu\xc5\xbebenko ministrstva, ki je vodila postopek glede ustanovitve Nove univerze. Pluta je zamenjal Mirko Stopar, dotedanji svetovalec na\xc4\x8delnika G\xc5\xa0SV. Na isti seji je vlada imenovala tudi v.d. generalnega direktorja policije Matja\xc5\xbea \xc5\xa0inkovca za dobo najve\xc4\x8d \xc5\xa1est mesecev._NEWLINE_15. januarja je vlada na seji razveljavila odlo\xc4\x8dbo MVZT glede vpisal Nove univerze v razvid visoko\xc5\xa1olskih zavodov. \xc5\xbde 22. januarja pa je vlada preklicala svoj sklep iz 15. januarja zaradi odlo\xc4\x8ditve Upravnega sodi\xc5\xa1\xc4\x8da RS._NEWLINE_9. februarja je Dr\xc5\xbeavni zbor Republike Slovenije ratificiral vstop Albanije in Hrva\xc5\xa1ke v NATO kot tudi potrdil zaklju\xc4\x8dni ra\xc4\x8dun dr\xc5\xbeavnega prora\xc4\x8duna za leto 2007._NEWLINE_13. marca so vlada in reprezentantivni sindikati javnega sektorja podpisali aneks h kolektivni pogodbi za javni sektor, s katerim je bil realiziran dogovor o var\xc4\x8devalnih ukrepih glede pla\xc4\x8d javnih uslu\xc5\xbebencev._NEWLINE_1. aprila je Dr\xc5\xbeavni zbor RS zavrnil interpelacijo proti Kresalovi, katera je bila vlo\xc5\xbeena zaradi njenega delovanje glede izbrisanih._NEWLINE_23. aprila je vlada na predlog obrambne ministrice Jelu\xc5\xa1i\xc4\x8d razre\xc5\xa1ila generalpodpolkovnika Albina Gutmana s polo\xc5\xbeaja na\xc4\x8delnika General\xc5\xa1taba Slovenske vojske ter hkrati na polo\xc5\xbeaj imenovala generalmajorja Alojza \xc5\xa0teinerja (z dnem nastopa 1. maja istega leta)._NEWLINE_30. aprila je vlada imenovana Nacionalno koordinacijsko skupino za primer pandemije gripe.\n_START_SECTION_\n2010\n_START_PARAGRAPH_\n9. maja je svet stranke DeSUS sprejel potrdilno mnenje na odlo\xc4\x8ditev izvr\xc5\xa1nega odbora, da stranka zapusti koalicijo. Isto\xc4\x8dasno so sporo\xc4\x8dili, da pri\xc4\x8dakujejo, da bodo dr\xc5\xbeavni funkcionarji, ki spadajo v njihovo kvoto, odstopili \xc5\xa1e isti dan oz. najkasneje naslednji dan. Edini preostali minister iz DeSUS-a \xc5\xbdarni\xc4\x87 je \xc5\xbee napovedal, da bo spo\xc5\xa1toval odlo\xc4\x8ditev stranke, hkrati pa dejal, da bo ostal minister, \xc4\x8de ga bo zato zaprosil Pahor. Slednji ga je \xc5\xa1e isti dan tudi to zaprosil. V tem primeru pa je Erjavec dejal, da \xc5\xbdarni\xc4\x87 ne bo ve\xc4\x8d deloval kot njihov \xc4\x8dlan.\n_START_SECTION_\n2011\n_START_PARAGRAPH_\n25. januarja je poslanska skupina nepovezanih poslancev prejela formalno povabilo za vstop v vladno koalicijo; 15. februarja se je poslanska skupina dogovorila, da se o vstopu v koalicijo ne bodo dogovarjali kot poslanska skupina, ampak lo\xc4\x8deno._NEWLINE_Aprila je bil dose\xc5\xbeen dogovor s Avstrijo glede dvojezi\xc4\x8dnih napisov, aktivno pa je tudi re\xc5\xa1evanje vpra\xc5\xa1anj z Italijo._NEWLINE_27. junija je koalicijo zapustila \xc5\xa1e druga koalicijska podpisnica - stranka Zares; posledi\xc4\x8dno so vladno ekipo zapustile \xc5\xa1e tri preostale ministrice iz sestave Zaresa.\n_START_SECTION_\nOdstopi\n_START_PARAGRAPH_\n\xc5\xbde kmalu po za\xc4\x8detku vzpostavitve vlade se je soo\xc4\x8dila z nekaterimi te\xc5\xbeavami. Kot prvi vi\xc5\xa1ji uradnik je 4. decembra 2008 odstopil Slavko Ziherl s polo\xc5\xbeaja dr\xc5\xbeavnega sekretarja na zdravstvenem ministrstvu zaradi Pahorjevega imenovanja Rupla za njegovega svetovalca in posebnega odposlanca za zunanje zadeve. 10. decembra je vlada imenoval Ivana Er\xc5\xbeena na izpraznjeno mesto._NEWLINE_Kot prva ministrica je 12. oktobra 2009 vlado zapustila Zlata Plo\xc5\xa1tajner zaradi osebnih in zdravstvenih razlogov; 22. oktobra istega leta jo je zamenjal Henrik Gjerke\xc5\xa1._NEWLINE_Sledil ji je minister Karl Erjavec zaradi poziva Ra\xc4\x8dunskega sodi\xc5\xa1\xc4\x8da RS zaradi nepravilnosti na ministrstvu; odstopil je 26. januarja 2010. 12. februarja 2010 ga je na ministrskem polo\xc5\xbeaju nasledil Roko \xc5\xbdarni\xc4\x87._NEWLINE_Zaradi afere bulmastifi in letalski muzej je odstopil kmetijski minister Milan Poga\xc4\x8dnik, s tem pa je bila zamenjena tudi dr\xc5\xbeavna sekretarka na kmetijskem ministrstvu Sonja Bukovec. Ministra je 5. maja istega leta nasledil Dejan \xc5\xbdidan._NEWLINE_Borut Miklav\xc4\x8di\xc4\x8d je v za\xc4\x8detku marca 2010 pri\xc4\x8del iskati svojega naslednika zaradi zdravstvenih razlogov, potem ko je do\xc5\xbeivel la\xc5\xbejo mo\xc5\xbegansko kap. 7. aprila 2010 ga je nasledil Dorjan Maru\xc5\xa1i\xc4\x8d._NEWLINE_8. julija 2010 je po te\xc5\xbeavah pri projeku 6. bloka Termoelekrarne \xc5\xa0o\xc5\xa1tanj odstopil Matej Lahovnik, minister za gospodarstvo, zaradi nestrinjanja z delovanjem ministra Gregorja Golobi\xc4\x8da v aferi Ultra. Pahor je 12. julija predlagal Darjo Radi\xc4\x87, da zamenja Lahovnika. Radi\xc4\x87eva je bila 16. julija v dr\xc5\xbeavnem zboru potrjena in \xc5\xa1e istega dne sta z Lahovnikom opravila primopredajo._NEWLINE_22. oktobra 2010 je zaradi o\xc4\x8ditkov o nepravilnostih pri nakupu in obnovi hi\xc5\xa1e v ljubljanskih Murglah odstopila Simona Dimic, vodja kabineta predsednika vlade. Slednji je 25. oktobra za vr\xc5\xa1ilko dol\xc5\xbenosti vodje kabineta imenoval Jadranko Gustin\xc4\x8di\xc4\x8d._NEWLINE_Novembra 2010 je podal odstop Uro\xc5\xa1 Krek, dr\xc5\xbeavni sekretar na ministrstvu za obrambo, pri \xc4\x8demer je bil razre\xc5\xa1en \xc5\xa1ele 13. januarja 2011. Zamenjal ga je Boris Balant._NEWLINE_21. decembra 2010 je odstopil Henrik Gjerke\xc5\xa1 (minister za lokalno samoupravo in regionalni razvoj), potem ko je predhodno no\xc4\x8d vozil pod vplivom alkohola in so policisti z njim opravili test vinjenosti. 11. januarja 2011 je bila v dr\xc5\xbeavnem zboru izvoljena njegova naslednica: Du\xc5\xa1a Trobec Bu\xc4\x8dan._NEWLINE_18. aprila 2011 je nepreklicno s polo\xc5\xbeaja odstopila Trobec Bu\xc4\x8danova, ki je bila ministrica za lokalno samoupravo in regionalni razvoj dobre tri mesece. Naslednji dan pa sta Izvr\xc5\xa1ni odbor DeSUS in Poslanska skupina DeSUS sklenila, da priporo\xc4\x8dita Svetu stranke DeSUS, da naj stranka zapusti koalicijo; slednji bo imel sejo 6. maja. V primeru \xc4\x8de bo svet stranke podprl izstop iz vladne koalicije, bo vlado zapustil \xc5\xa1e minister \xc5\xbdarni\xc4\x87. Tretjega ministra, Svetlika, ki spada v sklop kvote DeSUS, pa se je stranka slednjemu odpovedala \xc5\xbee 11. aprila po propadlem referendumu o malem delu. Na vrhu koaliciji, ki je prav tako potekal 19. aprila, je Golobi\xc4\x8d predlagal, da odstopijo vsi predsedniki koalicijskih strank iz vladnih polo\xc5\xbeajev (Kresal, Golobi\xc4\x8d, Pahor). 21. aprila je Pahor sporo\xc4\x8dil, da bo Trobec Bu\xc4\x8danovo za\xc4\x8dasno nadomestil minister \xc5\xbdek\xc5\xa1. Slednji bo ostal vodja slu\xc5\xbebe do imenovanja predstojnika slu\xc5\xbebe, Pahor pa ne namerava imenovati novega ministra._NEWLINE_21. aprila, po seji vlade, je minister za visoko \xc5\xa1olstvo, znanost in tehnologijo ter predsednik Zaresa Golobi\xc4\x8d napovedal odstop iz ministrskega polo\xc5\xbeaj in sicer naj bi to storil po prihodnjih referendumih. Isti dan ob 20:00 pa je za oddajo RTV SLO Pogledi Slovenije izjavil, da bo odstopil \xc5\xbee pred referendumi ter da se bo vrnil na poslansko mesto. Po sestanku, 22. aprila, s Pahorjem je Golobi\xc4\x8d napovedal svoj odstop na dan pred referendumi._NEWLINE_9. maja je svet stranke DeSUS sprejel potrdilno mnenje na odlo\xc4\x8ditev izvr\xc5\xa1nega odbora, da stranka zapusti koalicijo. Isto\xc4\x8dasno so sporo\xc4\x8dili, da pri\xc4\x8dakujejo, da bodo dr\xc5\xbeavni funkcionarji, ki spadajo v njihovo kvoto, odstopili \xc5\xa1e isti dan oz. najkasneje naslednji dan. Edini preostali minister iz DeSUS-a \xc5\xbdarni\xc4\x87 je \xc5\xbee napovedal, da bo spo\xc5\xa1toval odlo\xc4\x8ditev stranke, hkrati pa dejal, da bo ostal minister, \xc4\x8de ga bo zato zaprosil Pahor. Slednji ga je \xc5\xa1e isti dan tudi to zaprosil. V tem primeru pa je Erjavec dejal, da \xc5\xbdarni\xc4\x87 ne bo ve\xc4\x8d deloval kot njihov \xc4\x8dlan._NEWLINE_Gregor Golobi\xc4\x8d, minister za visoko \xc5\xa1olstvo, znanost in tehnologijo, je 2. junija 2011 podal odstopno izjavo. Njegov polo\xc5\xbeaj je 23. junija za\xc4\x8dasno (za tri mesece) prevzel minister Igor Luk\xc5\xa1i\xc4\x8d._NEWLINE_Ker se predsednik vlade Pahor ni odzval na zahtevo Zaresa po temeljiti rekonstrukciji vlade, je 27. julija Zares zapustila koalicijo in ministrske polo\xc5\xbeaje so zapustile \xc5\xa1e vse tri preostale ministrice iz vrst Zaresa: ministrica za gospodarstvo Darja Radi\xc4\x87, ministrica za javno upravo Irma Pavlini\xc4\x8d Krebs in ministrica za kulturo Majda \xc5\xa0irca. 29. junija je Pahor imenoval za\xc4\x8dasna ministra (vse iz kvote SD) in sicer: Mitja Gaspari za gospodarsko ministrstvo in Bo\xc5\xa1tjan \xc5\xbdek\xc5\xa1 za kulturno ministrstvo, medtem ko se je sam odlo\xc4\x8dil (s pomo\xc4\x8djo generalne sekretarke vlade Helene Kamnar) prevzeti ministrstvo za javno upravo. Uradno so funkcije trem ministricam potekle 11. julija 2011, ko se je z njihovim odstopom seznanil dr\xc5\xbeavni zbor._NEWLINE_9. avgusta je Ra\xc4\x8dunsko sodi\xc5\xa1\xc4\x8de Republike Slovenije podalo revizijsko poro\xc4\x8dilo Zagotavljanje poslovnih prostorov za potrebe Ministrstva za notranje zadeve, v katerem je podalo negativno mnenje glede najema stavbe za Nacionalni preiskovalni urad (kateri je bil sklenjen v \xc4\x8dasu aktualne vlade pod Katarino Kresal), kot tudi negativno mnenje glede najema t. i. Matejeve pala\xc4\x8de za potrebe MNZja (v \xc4\x8dasu 8. vlade pod ministrom Matejem) Kresalova je isti dan ponudila odstop Pahorju, ki pa ga slednji ni sprejel. Naslednji dan je Komisija za prepre\xc4\x8devanje korupcije Republike Slovenije izdala na\xc4\x8delni mnenji glede najema stavbe NPU, pri \xc4\x8demer je ugotovila koruptivno dejanje. Kresalova je nato, kljub temu da se ne strinja z mnenjem protikorupcijske komisije, isti dan (10. avgusta) nepreklicno odstopila. 19. avgusta istega leta jo je Dr\xc5\xbeavni zbor RS formalno razre\xc5\xa1il s polo\xc5\xbeaja; do imenovanja njenega naslednika \xc5\xa1e vedno opravlja teko\xc4\x8de zadeve._NEWLINE_Na prvi popo\xc4\x8ditni\xc5\xa1ki seji vlade je Pahor 25. avgusta sklenil, da bo na izvolitev novih ministrov vezal zaupnico vlade; ime slednjih naj bi poslal v dr\xc5\xbeavni zbor v za\xc4\x8detku septembra._NEWLINE_29. avgusta je Pahor Dr\xc5\xbeavni zbor obvestil, da bo notranje ministrstvo za\xc4\x8dasno prevzel pravosodni minister Ale\xc5\xa1 Zalar. Pri tem je Pahor tudi omenil mo\xc5\xbenost o trajni zdru\xc5\xbeitvi teh dveh ministrstev po vzoru nekaterih evropskih dr\xc5\xbeav; glede tega so nekateri pravni strokovnjaki dejali, da ustavno ni sporen Zalarjev prevzem ministrstva, niso pa naklonjeni trajni zdru\xc5\xbeitvi teh dveh ministrstev kot dveh vzvodov oblasti. Zalar je polo\xc5\xbeaj prevzel 2. septembra 2011, ko se je s tem seznanil Dr\xc5\xbeavni zbor._NEWLINE_Konec avgusta in v za\xc4\x8detku septembra so se pri\xc4\x8dela pojavljati imena mo\xc5\xbenih kandidatov za ministre; LDS naj bi tako predlagala naslednje kandidate: Toma\xc5\xbe Ore\xc5\xa1i\xc4\x8d (za gospodarstvo), Branko Janc (za notranje zadeve) in Jo\xc5\xbeef \xc5\xa0kolc (za kulturo), medtem ko naj bi SD predlagala naslednje kandidate: Tamara Lah Turn\xc5\xa1ek (za visoko \xc5\xa1olstvo) in Ksenija Globokar (za javno upravo)._NEWLINE_7. septembra, ko sta imena kandidatov za ministre potrdila tako SD in LDS, so bili tudi neuradno predstavljeni kandidati: Toma\xc5\xbe Ore\xc5\xa1i\xc4\x8d za gospodarskega ministra, Branko Jarc za notranjega ministra, Tamara Lah Turn\xc5\xa1ek za visoko\xc5\xa1olsko ministrico, Zdenka Vidovi\xc4\x8d za ministrico za javno upravo in Samo Bevk za kulturnega ministra. Naslednji dan je Pahor tudi uradno potrdil vse kandidate in ponovno potrdil, da bo na izvolitev kandidatov vezal zaupnico vlade._NEWLINE_Potem ko je 9. septembra 2011 kriminalisti\xc4\x8dna policija preiskala njegovo pisarno v povezavi z afero NPU, je nepreklicno odstopil dr\xc5\xbeavni sekretar na notranjem ministrstvu Damjan Lah._NEWLINE_20. septembra je Dr\xc5\xbeavni zbor Republike Slovenije v paketnem glasovanju zavrnil vse ministrske kandidate (s 36 glasovi za in 51 proti); ker je Pahor na njihovo izvolitev vezal tudi zaupnico vladi, je bila posledi\xc4\x8dno izglasovana tudi nezaupnica._NEWLINE_Zaradi preiskave proti Andreju Horvatu glede koruptivnega delovanja pri izvajanju zakona o razvojni podpori Pomurski regiji v obdobju 2010-2015 je slednji 17. junija ponudil svoj odstop, katerega je Pahor sprejel 19. in vlada potrdila 20. oktobra.<\n_START_SECTION_\nInterpelacije\n_START_PARAGRAPH_\n23. februarja 2009 je SDS vlo\xc5\xbeila prvo interpelacijo v tem mandatu in sicer proti notranji ministrici Katarini Kresal in sicer zaradi njenega delovanja glede izbrisanih. Povod za samo interpelacijo pa je bila napoved za\xc4\x8detka izdajanja dopolnilnih odlo\xc4\x8db izbrisanim._NEWLINE_9. februarja 2010 sta poslanski skupini SLS in SDS vlo\xc5\xbeili interpelacijo o delu in odgovornosti ministra za kmetijstvo, gozdarstvo in prehrano Milana Poga\xc4\x8dnika. V utemeljitvi so se sklicevali na ministrovo objektivno odgovornost zaradi kr\xc5\xa1itev oziroma nespo\xc5\xa1tovanja ve\xc4\x8d \xc4\x8dlenov ustave in suma povzro\xc4\x8ditve kaznivega dejanja ter zaradi kr\xc5\xa1itve \xc4\x8dlenov zakona o vladi in novele zakona o za\xc5\xa1\xc4\x8diti \xc5\xbeivali, ki so se zgodili v okviru afere bulmastifi. Interpelacija pa ni pri\xc5\xa1la na dr\xc5\xbeavnozborsko obravnavo, saj je Poga\xc4\x8dnik 10. marca odstopil, en dan po policijskem pridr\xc5\xbeanju v zvezi z iskanjem podpore pri Zmagu Jelin\xc4\x8di\xc4\x8du Plemenitemu pri interpelaciji v zameno za zemlji\xc5\xa1\xc4\x8da za letalski muzej v Murski Soboti._NEWLINE_23. februarja 2010 so poslanske skupine SDS, SLS in SNS vlo\xc5\xbeile drugo interpelacijo (med drugim) v povezavi z afero bulmastifi in sicer proti ministrici za notranje zadeve Katarini Kresal; to je bila njena druga interpelacija v mandatu. V obrazlo\xc5\xbeitvi interpelaciji so vlagatelji Kresalovi o\xc4\x8ditali politi\xc4\x8dno, poslovno in klientelisti\xc4\x8dno vplivanje in delovanje pri vrniti bulmastifov pokojnemu Sa\xc5\xa1u Bari\xc4\x8devi\xc4\x8du ter najemu prostorov za Nacionalni preiskovalni urad (NPU). Interpelacija je bila na dr\xc5\xbeavnozborski seji 21. aprila istega leta; za je glasovalo 38 in 40 proti interpelaciji, tako da slednja ni uspela._NEWLINE_29. julija 2010 sta poslanski skupini SDS in SNS vlo\xc5\xbeili o delu in odgovornosti ministra za \xc5\xa1olstvo in \xc5\xa1port Igorja Luk\xc5\xa1i\xc4\x8da in sicer zaradi nepravilnosti pri izvajanju razpisa za sofinanciranje \xc5\xa1portnih objektov, ki ga je 2. julija objavilo ministrstvo in sicer, da je bil selektivno naravnan samo za projekt Sto\xc5\xbeice. 24. septembra je bila interpelancija obravnavana na dr\xc5\xbeavnozborski seji in bila zavrnjena s 23 glasovi za in 46 glasovi proti razre\xc5\xa1itvi.'